বাজেট বিল নিয়ে অচলাবস্থা, ৬ বছর পর ফের শাটডাউন আমেরিকার কোষাগার

ওয়েব ডেস্ক: ২০২৫ সালের আর্থিক বছর শেষ হতেই বাজেট বিল পাস না হওয়ায় কার্যত শাটডাউন শুরু হয়ে গেল মার্কিন প্রশাসনের (United States) কোষাগারে। ২০১৯ সালের পর এটাই আমেরিকার সবচেয়ে বড় রাজনৈতিক ও আর্থনৈতিক অচলাবস্থা (White House)।

গত ১৯ সেপ্টেম্বর রিপাবলিকানরা প্রস্তাবিত বাজেট বিল হাউস অফ রিপ্রেজেন্টেটিভসে পাস করলেও তা আটকে যায় সেনেটে। ওই প্রস্তাবে ২১ নভেম্বর পর্যন্ত সরকারি খরচে ডেমোক্র্যাটদের সহায়তার কথা ছিল। কিন্তু ডেমোক্র্যাটরা স্বাস্থ্যবিমার ভর্তুকি বৃদ্ধি ও মেডিকেড কাটছাঁট বাতিলের দাবি জানিয়ে আপসের বাইরে চলে আসেন। অন্যদিকে রিপাবলিকানরা অভিযোগ করছে, ডেমোক্র্যাটরা কোনও গঠনমূলক সমাধান চাইছে না।

আরও পড়ুন: খাঁটি বাঙালিয়ানা! দুর্গোৎসবে মেতেছে সিঙ্গাপুরও, দেখুন ছবি

ভাইস প্রেসিডেন্ট জেডি ভ্যান্স অভিযোগ করেছেন, ডেমোক্র্যাটদের অনড় অবস্থানের কারণেই দেশ শাটডাউনের মুখে পড়েছে। অন্যদিকে সেনেটের ডেমোক্র্যাট নেতা চাক শুমারের মতে, “শাটডাউন হবে কি না, তার সিদ্ধান্ত রিপাবলিকানদের হাতেই।”

শাটডাউনের ফলে সরকারি দপ্তর, পার্ক, প্রকল্পসহ বহু পরিষেবা বন্ধ হয়ে যাবে। কয়েক লক্ষ সরকারি কর্মীর বেতন বন্ধ হবে। তবে সেনা, সীমান্তরক্ষী ও এয়ার ট্র্যাফিক কন্ট্রোলারদের মতো জরুরি পরিষেবা চালু থাকবে, যদিও তাঁদের মাইনে বন্ধ থাকবে আপাতত।

২০১৮ সালে ডোনাল্ড ট্রাম্পের আমলে মার্কিন প্রশাসন ৩৫ দিন শাটডাউনের কবলে পড়েছিল— সেটাই এখনও পর্যন্ত দীর্ঘতম। এবারও পরিস্থিতি নিয়ন্ত্রণে না এলে তীব্র সঙ্কটের মুখে পড়বেন সাধারণ আমেরিকান নাগরিকরা।